khistorydata/jeongjo-sjw-relations huggingface dataset:
정조 21년
刑曹啓目粘連因京囚之已結案已完決未成獄之類拈其十分疑端然後就議大臣具意見草記事傳敎矣臣等聚會本曹獄案之已決案未決案者一一考閱反覆究索是乎則俱係已成之鐵案更無起疑之端是白乎矣其中罪人金鎭秀獄案合有一半分商量是白乎等以議于大臣參以愚見仰塵睿覽恭俟裁處爲白齊大抵此獄傷痕旣已狼藉正犯無辭自服初覆檢狀會推論斷大案已具無容更議是白乎矣第斷獄之法不出於情與跡而已或跡雖可貸而情有難恕者或跡固當誅而情有切矜者蓋跡則易見而情則難究情跡二字雖不可輕議是白乎乃今此鎭秀之於允吉以誼則同隣之舊也以地則同伴之好也曾無怨惡恒若親戚則二兩例錢元非大事數語爭詰適値醉後無論器仗之何物忿頭投擲豈必出於戕害之意而擲則擲矣死則死矣苟論其跡焉逭償命而臣等於初覆供招竊有所傷惻者從古殺獄何限而設或詞證俱備眞贓莫掩是白良置凡爲凶身者極口發明必欲掉脫而此囚則不然凡係眞贓之端少無粧撰之意看證之所不言渠皆自言兺除良已自發告之前對其弟而備道實狀聞其將死則自請率置反其已死則自欲酬命其前後言辭擧措無非惻怛眞心中出來尤見其無一毫相害之心雖然以獄體言之皆當屬之於渠之眞贓有難歸之於法之可原是白乎矣臣等於初覆檢案又有所起疑者十里泮村不近伊遠臘晦天氣正當栗烈翼日致命之人何能步往於卽夕是白乎乙喩太陽雖曰要害當初致傷之不至深重於此可知畢竟致命安知不由於十里往來觸冒添傷之祟乎此其可疑之大者且以實因言之斫與擲稱謂逈異是白去乙今此允吉致傷細究文案可知其非斫伊擲則實因之以被刃斫懸錄者大是不審當該初覆檢官從重推考爲白乎旀臣等謹依下敎分詣時原任大臣問議是白乎則領議政洪樂性以爲病思昏迷無以領略獄案强議可否云左議政蔡濟恭以爲允吉之被傷於鎭秀無論刃與骨傷痕旣在太陽穴要害之處一夜之間可以致命則血肉之身必當昏倒不省起動不得而旣自駱洞步往泮村以其夜又復擔往於鎭秀之家則其傷處之不至於必死可以知之翼日之終至殞命無乃或由於來往之際有所傷風而致之歟以此言之似不無起疑之端矣云奉朝賀金鍾秀以爲宿病近益添重神思昏錯獄案末由詳閱不得獻議云領敦寧府事金履素以爲允吉之要害傷處旣自不輕而十里風寒必致添重則至於償命一款恐不無審恤之端而獄體至重有不敢臆對云右議政李秉模以爲此獄實因終未明的蓋骨之廉利者亦足以擲人致傷如刃傷之痕何必勒驅渠招於粧撰之科而以被斫懸錄乎況渠前後之招一皆吐實而獨於刃與骨之間若是欺隱乎毋論刃骨傷重則致命固其理也而緩急遲速恐有差殊於刃與骨之間則今以未明的之實因直斷死案恐有違於審恤之義云上裁何如啓此獄之減律三堂意見俱無二辭而就議諸大臣亦以爲當宥以今憫旱錄囚之日其所肯從豈待畢其說乎然而審理云者審幽鬱理冤枉於久囚滯繫鶉衣鵠形自分爲必死無可幸之類然後其情忻悅其容踴躍見之者代感決之者與榮始可言消災致祥之一分冥應是置此獄段正犯是在金鎭秀者自初無呑吐抵賴底意思隨問輸款願與竝命不但良心可見原其本事亦近於邂逅此獄之付之生科也不新奇且況完決日淺栲訊數少畢竟惟輕固無不可卽今酌放大涉容易此所以留案經宵自不免沈潛趑趄然活之一字無甚可疑則豈必反令仍推乎曰殺曰宥曰宥曰殺之義昨亦判下於畿伯稟狀是隱則決此案也其義惟均鎭秀身乙依僉議減死酌處爲有矣卿等更就堅如石剛如鐵年久議不到紙已生毛牢作鬼錄之諸案聚精會疑拈出幾條違端議于大臣啓聞使今審理之擧不歸於彌縫塞責爲良如敎
정조 21년
以京畿監司李在學啓本長湍殺獄罪人秦順得獄案審理事判付內啓下刑曹爲旀器仗則臼杵與壯作木也傷痕則要害硬黑尺許數處也兇身則自剚其吭自碎其腦惟患其不速死也此案不待成獄不費推訊而正犯自證其正犯若使考覆當如右若使結案又當如右必欲自處以必死者渠豈捨生而趨死然也眞贓莫諱於殺人積憤尙在於奪妻等是死耳恥不苟生大抵此囚所爲都不出於不苟二字打之也不苟殺之也不苟捐渠身捨渠命如視草芥亦不苟焉者何其太容易太快活之甚乎渠可謂血性漢子有司宜守關和朝廷自有造化蔽一言曰此囚可原原此囚而任渠畜産豈但活一人命云乎哉結髮閱歲燕爾之新好方洽而何物隣婆間人契活百般誘引暗地紹介夫無勃谿之暴女有挹露之私爲順得烏可無逞恚洩憤之心際此弟又告急僧有作證而一口如出衆目難掩比之於挽裳對飯不啻較三十里彼而有擬議稟裁之斷例此或持疑於惟輕從寬則將爲噵和之政乎抑爲干和之端乎是隱乙喩不待兩言而可否躍如正犯秦順得段令道臣捉致營庭另施一次刑訊其矣妻鄭召史段置亦爲刑推與渠夫順得竝只一處遠配以洩冤鬱以正倫綱事分付道臣俾卽擧行檢官拿處事初檢官旣身故不必獨勘覆檢官亦以此意分付爲良如敎
정조 21년
以京畿監司李在學啓本金浦罪人崔守太獄事審理馳啓事判付內啓下刑曹爲旀致身於舂糧之地盡力於杵米之役決非被打將死者所可强爲兺不喩奉元先犯守太後擠眞所謂室中相鬪而撞着門閾仍卽作痛則奉元之所不意也守太之非用意也法文中他物打着其痕卽斜長或橫長云云亦爲脗合於懸錄之傷損是遣且況病症寒熱涉於疑疾是如爲有則非被打也乃自攧非自攧也乃因病而旣爲姻婭之親又有序行之分賭牛小事也而先犯手勢投鼠大嫌也而自歸罪科道伯雖以輕典狀請稟裁而當此鄕飮鄕約勸飭中外之時不可歇勘而減律金浦囚守太身乙分付地方官箇箇嚴刑準三次遠配以懲頑俗之意分付該道道臣爲良如敎
정조 21년
刑曹回啓黃海道長淵縣殺獄罪人僧京云海州牧殺獄罪人朴太世長連縣殺獄罪人李養化等各別嚴刑期於輸款鳳山郡殺獄罪人李時坤分付道臣更加十分詳査修啓後稟處事判付內卿等回啓此四度卽所謂海西錄啓也節節寒心件件駭眼卿等論列請罪外竝與檢狀營題而無不破格違式烏在其重人命嚴獄體之意哉正犯姓名之換書屍帳違錯之近尺比之成獄之不審猶屬餘事而執法之論不可不從當該道臣閔台爀罷職爲旀諸道中長淵囚僧京云段實因之疑眩不可以所犯之罔赦謂之獄已具已置大抵項頸折者當當下致命豈有拕至六日之理愚氓最怯於殺獄三兩銅一張券何足爲成獄之斷案而若是之齗齗也然則京云可以生乎雖然京云烏可生也蔥嶺異端也君子之所不道而出家入山亦有法律是去乙醉酒毆人視若茶飯不守襌鉢之戒全昧慈航之義此其罪浮於俗人兺不喩一番揮曳折人項頸其搏如鷙其命如鷄古之伽藍僧爲民除害正爲京云準備語而犯自犯法自法爲檢官者何敢不加愼於獄理乎屍帳解之曰捽曳之際項頸違骨靑黑浮大紫黯堅硬勺水不下呼吸不通拕至六日竟爲致命云云仍以擧頭轉動隨手左右證其違骨之狀而乃反遽然下得一箇折字何也耐過六日不折可知不折而曰折無或有關後弊乎均爲一律之案事在五年之久今不必追理而爲正獄體有此諄複是如乎僧京云身段嚴刑取服爲有矣實因不分明之習另加嚴飭爲旀海州囚朴太世段踐更之蹔闕對語之不巽胡大罪也重則杖輕則笞固可是去乙太世名以尊位自損體貌批其頰捽其䯻撞着搗臼卽地致命脇折而不能魏簀之生腸出而遂成韓市之死手旣逞毒物亦助兇不可以情異故殺遽議於容貸一款是隱乃以光景推之以事理究之若使太世捽曳奉辰也手勢獰毒項頸折傷是去乃足踢緊猛腸腑損絶是隱則雖無必殺之心應在當死之科而所謂搗臼卽人家常有之器非兇身故置之物而互執頭䯻兩相周廻之際奉辰脊背腰眼撞着於此飜致脇折而腸出實是意慮之外設令搗臼近在太世身邊而逼觸之太世死而奉辰生耳大明律過失殺條中耳目所不及雖難遽議思慮所不到或可旁引是隱乙喩明知非搗何必曰擠就萬可殺之案求一可生之路不害爲欽恤之政卿等更考文案發遣郞官問議于左右相卿等仍又指一回啓爲旀長連李養化段拳踢傷人保辜爲二十日而死者致命拕至十九日則去辜限一日之差耳纍土之積一簣之虧容有可議於傅生從輕之科而非但辜限法意極其嚴密計日計時計刻其夜子正以前屬今日子正以後屬明日兺除良齎憾於簽丁枉疑其縱火兄弟竝出木石交下劍雖未及拔而見奪手勢獰處膚無片完於是乎辜限日期之遲速不可較論是旀至於道狀曹啓之拈出本罪外情狀歸之於倫常所關者有非隱揚之厚俗是置殺人者死優可抵辟何必罪上添罪務從深刻然後始可快於心乎養化身乙只以本罪另飭推官嚴訊期於取服爲旀鳳山囚李時坤段辜限之法不可低昴二十日辜限過三日致斃者何至今不爲決處至於同推至於完決轉至於錄啓是隱喩此雖出於時坤則鄕族多卜則傭丐解幽冤慮後弊抑强扶弱之致而牢守辜限之法可見廷尉之當是旀且言其傷處則初檢之四微字覆檢之三微字不至於緊重可知由前而辜限之過也由後而傷處之歇也與其更覈而畢竟酌處曷若卽決而俾免滯獄時坤身乙分付道臣減死嚴刑定配檢官該郡守曺學臣等拿處事道臣問備事倂依卿等言施行爲旀目今望雨之情本道爲最而觀於數囚訟理疎漏若此外此當償命而不償命死者飮冤不當成獄而成獄生者抱菀者決知其不知爲幾十自本曹別爲措辭嚴飭於新伯處道內死囚未及完決都數爲先狀聞仍令新伯星火會査錄啓可以直決者直決竝與直決數爻登聞俾有審獄之實效爲良如敎
정조 21년
刑曹啓目粘連海州殺獄罪人朴太世獄事發遣本曹郞廳問議于左右相是白乎則左議政蔡濟恭以爲太世之執奉辰之䯻乘憤捽曳者非出於必殺之意而況搗臼之置在庭下卽民家常事奉辰之橫撞臼口遂致折脇隕命此豈太世意慮所及者乎判付之因此起疑固出於欽恤之至意而但念斷獄之法人旣被殺則兇身之有情無情不宜曲加分解若非太世之毒手猛捽奉辰何以撞身於搗臼之口乎當下隕命尤極矜慘若不如法償命恐難洩死者之冤云右議政李秉模以爲先就文案反覆求疑而實因也詞證也不成鐵案終未得其起疑之端及伏讀判付下者始乃怳然有悟於心大抵償命之意至精至微必也彼命絶於此手然後可以言償而取償者可以伸鬱被償者可以無冤向使太世明知搗臼之在前用意揮撞則雖不至於脇折腸出其所償命固無可疑而此獄光景實無出於判付中設令搗臼近在太世身邊而逼觸之太世死而奉辰生耳之敎矣以大明律過失條比擬則論其始鬪之時雖似不襯及夫誤觸之際十分脗合以臣愚昧唯有欽誦感歎而已無容他議云矣臣等伏見判下辭意實出於求生必死哀敬惻怛之盛德至意是白如乎臣等反覆査案參以法文爛加商確是白乎則蓋此獄事搗臼之在傍元非太世之故排死者之樸觸未必太世之故爲特不過兩力互角一推一周之際强者贏而弱者輸不知不覺之中驀然撞着終至於頃刻致命以此言之奉辰之死雖難直驅於太世故殺之科是白乎乃第伏念殺死之獄有謀殺故殺鬪毆殺戲殺誤殺之殊如謀殺故殺之用意憯毒不須擬論而雖於戲殺誤殺之本無惡意亦皆一例償命不少假貸者誠以至重者人命莫嚴者公法一或低仰後來之弊有不可言而不獨故殺然後始可擬議於償命也今此太世以鄕里尊位之勢藉倉巡闕更之名醉後麤拳盡力捽曳氣勢之獰頑手勢之猛毒設無在傍之搗臼其能免於爲籤爲粉未可知也稽法議當大明律所稱鬪毆殺者近之而至於過失殺條恐難遽議於此獄是白乎等以三尺至嚴決難容貸嚴飭推官服服償命斷不可已上裁何如判付啓左相及卿等之見可謂守經是置殺死之案只從用意與故犯而代死償殺是隱則囹圄可設雀羅然而海州朴太世之獄大有間於鬪毆萌憤於心曰鬪有心而打曰毆此政發於其意害於其事也太世段平說本非起鬧批頰亦似戲劇乃因奉辰之自攧自沛以致太世之或揮或撲搗臼之置在何處未暇注視是隱則用意故犯新反毆與鬪亦不襯着朝者判付中拈出意慮所不到五字屬之過失條者蓋出於求說不得兺不喩朝家一視之政宜無彼此矧乎死律尤豈參差金浦崔守太之與羅奉元鬪毆而奉元撞着於門閾肋骨折傷致死以甲乙之所不意非用意道臣請置輕科乙仍于判其狀曰可今若從衆守經之論而同犯異決太世死而守太生則畿伯之不守經從他不守經刑政之斑駁有欠平允之義於是乎此獄之不可不屈法其義固章章明而庶不爲失刑之歸太世身乙減死刑配事分付爲良如敎
정조 21년
以京畿監司李在學啓本楊根殺獄罪人宋大宗獄案審理事判付內啓下刑曹爲旀近年爲畿伯者全不專意於罪囚之獄成獄許久任他而已者大抵夥然觀於今番錄啓審理諸案惟前伯李冕膺最不泛忽是如乎其前道伯諸人姑不一一追勘自本曹嚴飭諸道道內各邑死囚錄啓與決放間隨卽出場無若畿邑之積滯爲旀錄啓外決放數爻各令後錄狀聞無一囚無端滯獄爲旀此獄段死僧丑癸之與俗漢醉鬪固甚可惡而宋大宗等三叔姪助勢合力踢打且縛竟成殺越之變家人共犯爲其尊長者當爲正犯而細看文案起鬧與結果明是大宗之所爲德三之照配大俊之酌放仍以大宗錄啓卿之意見是矣雖當審恤之時姑難起疑於其然豈然嚴飭推官取服事令政院回諭爲良如敎
정조 21년
以京畿監司李在學啓本楊州牧殺獄罪人安千石獄案錄啓事判付內啓下刑曹爲旀興大街戲傭女千石替發憤火捽之曳之踏之蹴之興大致死於三日之內此獄根因直惟曰酒食醉飽築踏內傷耳屍外別無他故獨口鼻糞門糞血流出口眼開肚腹脹分綱立目明示證左於無冤錄醉飽死條而初檢之旁引者不襯當覆檢則蔓辭而沒把作惟切切於痕損之有無其獄安得不疎且眩而其案又安得不疑且亂乎旣曰屍外別無他故繼之以口鼻以下多少明證則假使屍身無細瘢微疵不必致疑是旀且況左右脅之黑黯左右乳之靑硬迭見於兩檢脈錄者蓋見築踏時被損而不至大血癊大堅硬則亦可見築與毆異踏與踢殊內傷重而外傷輕是置衆證一辭雖曰失人心所致而赤血黃水其奈自其口出灌糞炷火等許多情狀無非行兇餘習考之無冤錄而醉飽相符參以諸證招而築踏無疑似此之獄償命當而已不必强覓法外之違端別出題外之異見安千石身乙分付推官使之加刑取服兩檢官請罪事卿言得體而檢前杖問大關後弊年前一武倅處分之後出自法從之文倅寧或復循謬習乎該檢官罷職措語不謹嚴蓋欲如畫說出而然何必拿處乎覆檢官姑先推考事回諭道臣爲良如敎
정조 21년
以京畿監司李在學啓本陰竹縣殺獄罪人孫德官獄案錄啓事判付內啓下刑曹爲旀此獄段正犯德官欲營合葬於死者訥郞祖塚近處用之挽之俱不是異事而德官之五叔姪訥郞之四父子滾成一團恰若鷄鬪蟾觝樣畢竟德官殺得訥郞而成此案其打也丁寧其殺也明白不待詞證與痕損而足可辨別是置一隻死則此非一邊之殺之者乎洞民雖萬番呈狀屍親雖百口保之俱不足爲輕重於本案德官之仍推取服無容更議依錄啓施行之意分付道臣爲旀所謂險尙所爲不可以常理責之令道伯拿致營庭曉以道理後嚴刑懲放事一體分付爲良如敎
정조 21년
以京畿監司李在學啓本楊州牧殺獄罪人鄭涑獄案錄啓事判付內皐陶曰殺之三帝曰宥之三恒作茶飯語其實未有摡見於經傳直是後人以皐陶執法帝堯好生設意而立言者是置苟其必可宥皐陶亦當曰宥苟其必可殺帝堯亦當曰殺豈有皐陶常主於殺帝堯常主於宥之理也哉於此竊嘗以爲不以辭害意可也今此鄭涑之獄兩道臣兩秋堂皆欲傅輕執法者曰宥之論不止於三則朝家何必曰殺之云而尙亦勤持務從難愼者實出於重人命懲頑俗之意是如乎蓋如是然後方可謂道得帝皐陶眞箇心法也大抵一獄三人迭定正犯或以尊長或以造謀或以執杖參差之見各自成說而畢竟道啓曹啓之歸重於士壽未知其果然兺除良若其所引敎誘犯法指使者減等之律同謀共毆傷重者重罪之文一則合兩條而傅會一則比情實而不襯敎誘之罪浮於聽敎誘者則鄭涑何功而遂在無於法之減等是旀下杖之時曾不共毆據窓威喝期欲傷重則鄭涑又何爲而歸於原謀共毆之下手輕者乎此則秋曹事尤有違於制法本意是旀士壽徑斃庶慰死者之論似矣而獄有正犯干犯正犯一人不死則十干犯之徑斃何足爲死者洩冤之道乎朝家之自初斷斷亶在於此是隱乃但以求生必死之意從頭理會則得伊妻之班名有無姑舍奉艾卽一招引人物之媒合者類告官置法無所不可而自彰近於愧恧仍置不耐狼恨乃藉尊位勢力肆試私門繫縛者絶可駭絶可痛是隱乃若究其本情特不過洩憤刷恥而已乙仍于所使者門孽所施者箠楚其不出於必殺乃已亦似較然其跡固難赦其情或可原然則雖使鄭涑生出獄門亦不至於大段失刑是乙喩發遣郞官問于左右相以聞爲良如敎
정조 21년
以京畿監司李在學啓本楊州牧殺獄罪人崔尙哲獄案錄啓事判付內啓下刑曹爲旀深憾於援引捕營暮夜逞兇割人䐐肉手勢之凶獰姑無論李相吾死不踰日尙哲之償命似無疑端病廢與戕殺間分而二之敢以無理之說爲死中求生之計者尤爲狡慝毋論如此如彼百倍甚於一時乘憤偶然剚刃者是置卿其嚴飭該牧使速捧遲晩具格親問後啓聞事回諭爲良如敎
정조 21년
以京畿監司李在學啓本振威縣殺獄罪人朴取根獄案錄啓事判付內啓下刑曹爲旀人命至重法不可低昴而此獄段外面驟看果無原恕之端者以其强弱之太不侔是置然而細細究解可疑者多是如乎擧石欲打詞證丁寧則不打而寧有痕乎此其疑一也邑人餘瀝饑腸沾醉則安知非胡叫亂踢使人酒暍乎此其疑二也移接於園桃之幕而僵死於西門之路則其死也不於幕中而忽在路上是孰使之然乎此其疑三也昨日之鬪雖云分明明日之醉仍成苦痛則所謂痕損由於前鬪抑由於後醉乎此其疑四也所謂園桃幕者爲何人之物而移接時與何人共宿一款前後檢庭一不起疑提問果何委折外此問與供多有疎漏處令道臣親執詳査更爲登聞後自本曹論理稟處爲良如敎
정조 21년
刑曹啓目楊州牧殺獄罪人鄭涑獄案判付就議大臣兼付意見上裁何如判付啓大臣之議亦以傅生爲可依議施行爲有矣嚴刑限三次計拷限擧行後發配事分付道臣爲良如敎
정조 21년
刑曹啓目粘連向前罪人李分金一向漫漶無意輸款之狀誠極凶頑更加各別嚴刑期於得情何如判付啓罪人李分金段原案中致疑者殆有甚於同囚咸奉連是置屍帳傷痕在於胸膛而足踢云者分金也拳毆云者分金之妹也特以男强而女弱畢竟妹脫而男罹同是一體之傷痕而拳傷輕踢傷重雖使金就夏之明習律文者爲檢律而檢屍必不辨其甲乙主客況於成獄年久之後何以釋疑解惑乎設令改執正犯以妹易甥亦何異於以羊易牛是乙喩殺死則丁寧傅輕果重難而其爲獄體則終未免䵝䵢之科今日內李召史段置一體訊推期於究竟以聞爲有矣起鬧於女人結果於女人則女人之償命女人又緊惟在卿等面稽言聽因跡求情之如何而分金段昨旣受刑爲先施威取招爲良如敎
정조 21년
又啓目向前罪人李分金施威嚴問李召史加刑嚴覈而互相推諉不卽輸款加刑得情何如判付啓法律風敎中一事刑政之於禮樂末也是置娚妹爭死正犯難定以今頹俗弊習能知此箇道理固已萬萬奇異兺不喩分金娚妹以下戶常賤重倫義而輕死生宛轉桁楊之間其所哀號之者願以身代兩人同聲如出一口欲敦風則殺可償矣欲用法則情切惻矣似此難決之案宜有博詢之擧發遣郞官問于行公時任大臣卿等亦具意見論理回啓爲良如敎
정조 21년
以京畿監司李在學啓目豐德殺獄罪人金有奉獄案錄啓事判付內啓下刑曹爲旀近因憫旱審理判京外獄案夜以繼晷者爲七日而似此絶可憤絶可悖者亦可謂創覯是如乎荒江短碑史著曹娥脩竹叢薄詩稱漢姬而烈哉金女曾無愧色是置靑春孤節矢死靡他白晝强盜舍生揮却斷食十日從容取義其貞操姱行凜如秋霜雖求之江漢游女未易多聞亟令地方官表其閭爲旀兇身金有奉段敢爲生前之怯辱欲貽死後之累名檢庭納招至凶極獰誠不忍泚筆以傷貞女之冤魂似此罪囚豈可尋常訊推該府使狀罷之代過齋後令該曹口傳差出待下批使之當日辭朝馳卽至邑先樹烈女之旌門仍又嚴刑兇身卽捧遲晩招以爲快施當律之地事回諭爲良如敎
정조 21년
以京畿監司李在學啓本龍仁殺獄罪人趙圭性獄案錄啓事判付內啓下刑曹爲旀共毆之獄下手重爲正犯是如乎趙班洪哥迭相毆打正犯之執定非趙則洪而趙有爾汝之可憤洪無嫌怒之可論設令洪之毆打至猛至毒使之猛且毒者出於趙之指揮則趙之爲正犯無辭可脫是去乙況旀致命傷專在腎囊之更蹴而趙乃結果者乎項頸之損非打伊違則拖至三日何足致疑韓家之入非委而歷則騎來十里何足爲怪應福臨死之言在於洪不在於趙非但平日積畏約之致在趙而有犯分之悔於洪則有無端之忿之故是旀且洪之毆打由於趙之威令言洪則趙在其中亦可見言洪非爲趙也以此以彼趙圭性之爲正犯不難知嚴飭推官訊推洪者斤世段名雖隨從無異正犯不可以前日之累刑久囚而遽放計拷限嚴刑三次遠配事回諭爲良如敎
정조 21년
以京畿監司李在學啓本長湍殺獄罪人高春得獄案錄啓事判付內啓下刑曹爲旀壯弱不侔而猛踢之傷痕不待詞證之立證而可決況犯手之狀若主招外正犯亦不能全諱高春得身乙依前同推取服事分付爲良如敎
정조 21년
刑曹啓目粘連罪人李分金獄事問于行公時任大臣事判付據發遣郞官問于行公時任大臣是白乎則左議政蔡濟恭以爲臣之所知惟法律而已富全之死旣由於李分金甥妹之手毆足踢則所當償命者要在於兩人之中矣不可以娚妹爭死有足可尙有所低昴於三尺之嚴是旀在下者豈可以傅之惟輕仰對於俯詢之下乎雖然聖心惻然以敦風勸俗欲有以特地施恩則亦足爲簡策有光之事臣何敢有憾於天地之大乎然此非守法之臣所當仰請惟在上裁云右議政李秉模以爲刑者所以弼敎也法無可貸而事關敦風則或守輕法或贊世敎卽斷獄之權衡而臣冒添相職義當以對揚風敎爲重今於博詢之下惟願竝傅生議以勵頹俗云矣臣等俄以李分金獄事謹修啓本恭俟裁處及奉判批辭旨懇惻至以法律風敎之本末輕重有此博詢之命臣等聚首莊讀不勝感激欽仰之至大抵此獄根因本多疑眩實因非不顯著而踢打之分終欠端的證詞非不俱備而鄰里之間惟多異議此已不能無惑而最是正犯執定尤不明白以先後則女爲先而娚爲後以壯弱則男爲壯而女爲弱先後壯弱之別所爭毫釐而畢竟正犯之歸於分金不過曰足踢之重於臂觸也同氣之不可相證也及夫更査有命娚妹同庭則宛轉呼號互相爭死惟願速就斧鑕其言絶悲其貌切矜娚旣如此妹又如此聽之也足令人感動臣等非不欲卽地陳聞仰請裁度而職在司冠義重掌法雖不得不一遵常經而今下判付若是諄諄臣等亦何敢徒守執法之論不思所以對揚之道乎臣等於此無容更議上裁何如啓判付內僉議詢同兺除良五品之一分有裨何論五刑之一分未修分金娚妹卽爲酌放爲良如敎
정조 21년
刑曹啓目粘連向前罪人朴昌郁亦僞寶僞印手自刻出僞資僞帖爛熳行賣節次旣已箇箇遲晩依例結案取招後稟處爲白乎旀罪人金器完段旣已輸款於捕廳忽又變辭於曹庭者究厥情狀尤極巧惡更加各別嚴刑期於取服何如判付啓僞造何限而情迹絶悖當律何敢逭而所供名雖輸款其實無異於半呑吐後坐起時出意見嚴覈得情爲良如敎又啓目粘連向前罪人李春興踢殺姜渭得節次旣已承款結案取招後稟處爲白乎旀李世興段助勢踢尻之狀雖已遲晩究其罪犯不可以尋常干犯論待拷訊限滿更加嚴刑後照法重勘何如判付啓依啓聞正犯李春興段具格取招李世興段嚴刑照律定配爲良如敎又啓曰粘連御寶僞造罪人尹鳳儀更加各別嚴刑期於得情何如判付啓罪人尹鳳儀段僞造卽死罪輸款於前犯未及用法而後犯又發有浮前犯外此未及現捉者又不知幾許隱情而曹啓完決誠當耳如許怙終之囚擬之者惟當律不可以所犯之稍異於殺人有所難愼鳳儀身乙依前問目推覈爲良如敎又啓目粘連御寶僞造罪人尹商儀更加各別嚴刑期於得情何如判付啓罪人尹商儀段凡民無知之罪犯僞造無或饒貸於常律是隱則敢以出入法司之吏胥僞造假帖綻露情節巧惡莫甚是如乎依卿等議商儀身乙更爲加刑取服爲良如敎又啓目粘連殺獄罪人鄭戊甲更加各別嚴刑期於得情何如判付啓罪人鄭戊甲段以訓局陞戶砲手白晝殺越人命揆以紀律自有軍法則何待法曹之輸款而一味抵賴頑忍不服情狀極爲痛惡是置細究獄案戊甲之打江阿之也泥醉不省之中逢卽緊踢致命於辜限內醒後不能記憶事勢固似然而若非戊甲之犯手江阿之豈死乎常憲至嚴豈可擧論於曰宥戊甲身乙仍推期於取服爲良如敎又啓目粘連殺獄罪人朴仁興更加各別嚴刑期於得情何如判付啓罪人朴仁興段曹讞中因推而致傷因傷而致死特其意慮之所未到雖非故殺焉逭當律云者是矣死者之於殺者自有等分之可言而醉詬欲犯擧措頑惡爲仁興者推之攧之常情所必然渠非有識班族何責中行之道理乎然而獄旣具矣證亦備矣眞所謂無容別議仁興身乙因推期卽輸情爲良如敎又啓目粘連殺獄罪人孫景海更加嚴刑期於得情何如判付啓罪人孫景海段莫云畜狗之反噬當其灰火之提擲也寧有甘心俯首之人情乎回身傷潔之際轉成鬪鬨踢痕狼藉於囊岸無異故犯景海身乙加刑期於得情爲良如敎又啓目粘連殺獄罪人申秀老味更加各別嚴刑期於得情何如判付啓罪人申秀老味段卜仁之死死於申秀老味及趙德行而德行捕校也秀老味捕卒也校爲首而卒爲從論以獄體果似然矣先起鬧又下手者秀老味則此獄正犯不可不如是執定兺除良傷處狼藉成獄屬耳豈可以校卒之共犯然疑於獄情秀老味身乙更加嚴刑得情爲良如敎又啓目粘連向前罪人李光寅更加各別嚴刑期於取服何如判付啓罪人李光寅段苟有一分可原之端是隱則異於殺人異於僞寶豈無議到於減律而此案不可但以船格之用意故敗言當施之律未施旋又逃還更犯可謂亂民中最所罔赦者光寅身乙加刑得情爲良如敎又啓目粘連向前罪人李錫趾更加各別嚴刑期於取服何如判付啓罪人李錫趾段如許絶悖之獄旣無推諉之處喙長三尺何敢發明乎依前下判辭加刑得情爲良如敎又啓目粘連印信僞造罪人金熙明另加嚴刑期於得情何如判付啓罪人金熙明段僞造寶印一罪則一也自有輕重之殊豈不欲致意於惟輕而情理之狡慝甚於帖加之僞寶今番審獄也亦不入於恤囚之中者此也是置觀此啓目渠供以渠自爲之納招則便已承款何故依前跋辭請訊是隱喩相考施行爲良如敎又啓目粘連殺獄罪人咸奉連更加各別嚴刑期於得情何如判付啓罪人咸奉連段京案中疑案是置同時應券之人有之同時起鬧之跡綻焉奉連與金大順可謂一而二二而一然而奉連之足踢及於必興大順之手勢接於金履永是如本曹完決剖拆備盡豈可以懸空模索之疑遽議寬典於更覈之前乎是旀推捉諸人於遠地各施拷掠首從之刑依舊是前樣是隱則紛然而已無益於憫旱時審克此所以屢閱屢回姑無指一提問者也且其本事由於北漢還上往督於畿邑轉成殺越之獄大抵摠還之痼弊民邑難支保主之侵虐京外俱困無論咸哥金哥執出其中一漢爲無告洩冤不可但已卿等別生意見期於明日歸一之地爲有矣奉連身乙仍推取服爲良如敎
정조 21년
丁巳五月十八日卯時上御重熙堂承旨入侍時行左承旨洪仁浩同副承旨金達淳假注書徐俊輔記事官金珍恪記注官金良倜以次進伏訖上曰京畿獄案尙未入來乎仁浩曰所餘三度幾盡修正云矣上曰如已修正畿伯持入事分付上曰李分金事誠奇特矣娚妹爭死可見其秉彝之未泯刑堂雖曰執法之官必當感動矣仁浩曰非但堂上曹屬皆莫不感動云矣上曰畿伯如已來待入侍可也賤臣承命出與京畿監司李在學偕入進伏上曰文案入之上曰趙奎性獄事渠雖推諉於者斤金若非奎性則者斤金旣無嫌隙何必打之乎在學曰聖敎至當矣足踢又非別人卽奎性則此獄之正犯自當歸於奎性矣上曰刑曹公事合爲十三度而該堂之起疑傅生不過一金鎭秀此外則無以起疑於可疑之端云矣憫旱之意有此審理之擧於齋居之中而雨意則漠然此何等悶灼耶明日以後則雖恤獄公事不得爲之今日內必欲盡爲故酬應自然繁多矣在學曰雖以判下文書仰覩酬應之煩可以伏想矣上曰畿伯先退上曰諸道獄案判付若自本曹謄書下送則必多有誤字落書承旨中善書人及二直學檢校待敎沈象奎抄啓文臣中金近淳曺錫中使之待令而入侍承史姑爲權退於閤外食代後更爲入來可也承史以次權退少頃命來待諸臣入侍左承旨洪仁浩同副承旨金達淳左副承旨李勉兢假注書徐俊輔記注官金良倜記事官金履永直提學李晩秀檢校待敎沈象奎抄啓文臣曺錫中金近淳以次進伏上曰都承旨右承旨亦爲入來良倜承命出與都承旨趙鎭寬右承旨金履翼偕入進伏上下圓紙及筆墨敎曰諸人以各道分掌書之而都承旨與注書先以草件謄出於冊子一一校準無或遺漏可也上曰刑曹參判如已待令亦令入侍良倜承命出與刑曹參判徐龍輔偕入進伏上曰秋曹公事皆已入來乎龍輔曰然矣上曰金鎭秀外無一可以起疑之案乎龍輔曰三堂遞閱文案而實可疑者屢承下敎而終不能對揚惶悚萬萬矣上曰多有擧行者秋參先退仍命分書各道判付上曰諸道皆以此謄本下送事分付命退承史諸臣以次退出
정조 21년
行都承旨趙鎭寬病行左承旨洪仁浩坐直行右承旨金履翼坐左副承旨李勉就坐右副承旨李海愚坐同副承旨金達淳坐直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
丁巳五月十九日辰時上御重熙堂左承旨入侍時行左承旨洪仁浩假注書李允謙記事官金景煥記注官金良倜以次進伏訖上曰前後獄案判付總計爲一百一度而俄者政院之錄啓數爻則但爲九十七度何爲而然也仁浩曰此未能照檢之致不勝惶恐矣上曰出朝報件詳細考準俾無誤落之弊可也仍命退承史以此退出
정조 21년
丁巳五月二十日辰時上御重熙堂左承旨入侍時行左承旨洪仁浩假注書李允謙記事官金景煥金珍恪以次進伏訖上曰近日以京外錄啓判付事七夜撤漏無或少忽於一夫一婦之洩冤懲惡者專爲導和之一端而同雲漸密雨意頗緊霈然之澤庶幾不日可見耶仁浩曰渴悶之餘雨意甚緊此時一霈佇見八域之均霑矣命退承史以次退出
정조 21년
行都承旨趙鎭寬坐行左承旨洪仁浩坐行右承旨金履翼坐左副承旨李勉兢坐右副承旨李海愚坐直同副承旨金達淳坐直注書柳遠鳴病一員未差假注書徐俊輔仕李允謙仕直
정조 21년
行都承旨趙鎭寬坐直行左承旨洪仁浩坐直行右承旨金履翼禁府坐起進左副承旨李勉兢坐右副承旨李海愚坐同副承旨金達淳坐注書柳遠鳴病一員未差假注書李允謙仕直尹命烈仕事變假注書南度中仕
정조 21년
藥房提調沈煥之行右承旨金履翼啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
趙鎭寬啓曰明日再明日健元陵忌辰祭齋戒正日相値視事頉稟之意敢啓傳曰知道
정조 21년
金達淳啓曰合辭許久闕啓事甚未安除在外未署經引避退待外未肅拜呈告人員竝卽牌招何如傳曰允
정조 21년
金履翼啓曰領議政洪樂性左議政蔡濟恭敦寧金履素右議政李秉模爲承候來待矣傳曰入侍
정조 21년
金履翼啓曰時原任閣臣爲承候來待矣傳曰入侍
정조 21년
傳于洪仁浩曰當此悶旱之時豈敢遑逸昨因坐齋今日始爲下敎諸大臣亦以承候入來二十五日次對進定於今日求助之時臺鍊何可違牌亦豈必待牌入來嚴飭兩司
정조 21년
傳于洪仁浩曰大臣備局堂上引見
정조 21년
李海愚啓曰奉朝賀金鍾秀爲承候來待矣傳曰次對同爲入侍
정조 21년
洪仁浩啓曰前忠淸監司林濟遠前全羅左水使李運昌密符還納修正次密匣請出之意敢啓傳曰濟州牧使今日辭朝而南兵使何可不爲辭朝乎使之一體辭朝當此悶旱之時一念在於民事此時守令豈可曠官未下直守令亦令當日辭朝上京守令嚴飭今日下送後草記事分付可也
정조 21년
李勉兢以漢城府言啓曰近因五部內火災頻數之致日前以儲水愼火之意捧甘於各部使之知委民間矣昨日閭巷間大小民人謂有明日勿爲炊飯之令一時喧動遠近傳播聽聞驚惑故卽爲捉致各部員役及洞任嚴加査問則南部苧廛洞明禮洞兩處任掌因儲水愼火之捧甘知委民間之時與民人輩以飯亦勿炊有所戲說矣此說次次流及於他洞以至一齊傳播之境云事之駭痛莫此爲甚首犯之兩洞任掌則自臣府嚴加懲冶移送秋曹以爲照律重繩之地而該部官員則本府捧甘之後始旣不能詳明知委終又不能趁卽覺察難免溺職之罪當該部官令該府拿問處之何如傳曰若欲禁飭各部則南門外失火時不卽爲之已過屢日之後忽又發甘者其責自判堂難免卿則罷職不可以尋常不能禁飭言當該入直部官定配聞於大臣亦有質言其他部之亦然者紀綱所在亦豈例勘五部諸官一倂問名竝施罷拿之典可也
정조 21년
趙鎭寬啓曰假注書徐俊輔身病猝重勢難察任今姑改差何如傳曰允
정조 21년
金達淳啓曰今番獄案審理時諸道未錄啓已錄啓諸案竝爲修啓事命下而京畿龍仁縣殺獄罪人朴三奉文案今始修正以入事甚稽忽不可無警京畿監司李在學推考何如傳曰允
정조 21년
吏曹口傳政事以金珠淵爲豐德府使
정조 21년
洪仁浩啓曰禁衛大將徐有大時無職名令該曹口傳付軍職何如傳曰允
정조 21년
備忘記南兵使曺允精濟州牧使曺命楫下直長弓一張長箭一部片箭一部筒兒一箇賜給
정조 21년
金達淳啓曰行大司憲金載瓚執義沈奎魯掌令金熙采牌不進掌令洪彦燮持平鄭宗魯金壽祖在外監察茶時之意敢啓傳曰知道
정조 21년
徐俊輔改差代以尹命烈爲假注書
정조 21년
金履翼以吏批言啓曰議政府領議政洪樂性特副所請事命下矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道
정조 21년
洪仁浩以兵批言啓曰領議政洪樂性特副所請送西事命下矣依例從座目領中樞金憙降付判中樞其代洪樂性下批之意敢啓傳曰知道
정조 21년
金履翼以吏曹言啓曰本曹正郞李海淸呈狀內矣身素患痰癖之症挾感添發時月之內萬無供職之望云身病旣如是則有難强令察任今姑改差何如傳曰允
정조 21년
金履翼以吏曹言啓曰中學訓導李學淵呈狀內矣身素患痰癖之症挾感添苦委席呻痛轉側須人以此病狀時月之內實無起動供職之望云身病旣如是則有難强令察任今姑改差何如傳曰允
정조 21년
洪仁浩以兵批言啓曰前監司金華鎭自吏曹送西矣資級係是輔國判中樞有闕代依例下批之意敢啓傳曰知道
정조 21년
洪仁浩以兵曹言啓曰五衛將鄭湋金相傑俱以身病猝重時月之內無望供職呈狀乞遞宿衛輪番之任不可久曠竝改差何如傳曰知道
정조 21년
以吏曹參議韓用龜牌不進罷職傳旨傳于金履翼曰只推
정조 21년
有政吏批判書李秉鼎進參判權裕在外參議韓用龜牌不進行右承旨金履翼進以韓永逵爲右通禮李弘達爲吏曹正郞中學訓導單黃萬齡以李宗恢爲西部令故通政李一男贈戶參例兼故權管李濬遠贈訓鍊正以上忠烈卓異贈職事承傳
정조 21년
趙鎭寬以弘文館言啓曰本館下番姑降入直事甚未安應敎李翊模副應敎朴載淳校理李羲甲修撰尹序東金履喬副修撰李基讓旣有只推之命竝卽牌招以爲推移入直之地何如傳曰竝許遞今日政差代待下批牌招入直可也
정조 21년
金履翼以吏批言啓曰玉堂闕員今當差出而擬望之人乏少外任竝擬何如傳曰允吏批再政以李翊模爲副應敎以趙德潤爲校理以柳相祚朴鍾淳爲修撰以李貞運爲副修撰以南五和爲中部令以李祉亨爲東部令以洪章輔爲北部令以李永老爲中部都事以尹慶曾爲東部都事以李源明爲南部都事兼喬桐府使單吳載徽三度東部都事尹慶曾氷庫別檢李在安相換
정조 21년
兵批判書權進參判姜彝正入直參議金載翼未肅拜參知睦萬中病行左承旨洪仁浩進領中樞府事洪樂性行判中樞府事金憙以具協呂宅祖爲同知以朴文絅申光赫爲五衛將閔愿爲忠翊將以吳載徽爲京畿水使判中樞府事單金華鎭
정조 21년
兵曹以柳孝源爲摠戎中軍
정조 21년
兵曹口傳政事以韓晩裕爲副護軍
정조 21년
兵曹口傳政事以徐有大爲護軍
정조 21년
備忘記喬桐水使吳載徽下直長弓一張長箭一部片箭一部筒兒一箇賜給
정조 21년
以京畿監司李在學啓本龍仁殺獄罪人朴三奉獄案錄啓事判付內啓下刑曹爲旀此獄與豐德獄案如印一板此獄之三奉卽豐德有奉之假面而豐德金女之斷食者十日卽此獄朴女之滷飮於四日是置眞所謂善惡無不對向於金女褒之曰烈哉金女曾無愧色於曹娥漢姫而貞操姱行之凜如秋霜求之江漢游女未易多聞今於朴女之旌褒也豈容他語誦諭判語呼寫此案龍仁朴女亟令地方官表其閭爲旀兇身朴三奉依豐德金有奉例嚴飭推官卽捧遲晩招以慰烈女之幽冤爲有矣有奉案判付一通後錄下送於該邑之意分付道臣爲良如敎
정조 21년
以京畿監司李在學啓本龍仁縣朴召史獄事今始追啓惶恐待罪事傳于金達淳曰難免不審之責卿則推考更安知無漏案乎詳考如有之更卽錄啓事回諭
정조 21년
以全羅監司徐鼎修啓本罪人嚴爀武靈光郡到配事傳于金達淳曰島名雖屬本邑容有可恕之端與色吏放送事分付
정조 21년
以慶尙監司李亨元狀啓道內孝烈旌閭及食物題給事判付內啓下禮曹爲旀凡有旌閭之典豎立月日道各不同或有登聞處或有不爲登聞處此後依登聞例俾重事面而京兆之不爲草記或啓聞或別單者雖曰襲謬所致極爲駭然此後枚擧該府該司牒報登聞事定式仍令廟堂察飭爲良如敎
정조 21년
以平安監司朴宗甲啓本朔州前府使閔致愼杖殺吳初亨等委折更査馳啓事判付內啓下義禁府爲旀罪人閔致愼爲先還囚査啓過齋後發遣郞官問議于時原任大臣仍令卿等意見議處爲良如敎
정조 21년
以修撰朴鎭淳牌不進罷職傳旨傳于趙鎭寬曰只推
정조 21년
以王道常囚單子傳于金達淳曰飭已施矣附過放送
정조 21년
趙鎭寬以弘文館言啓曰新除授校理趙德潤時在京畿漣川地修撰柳相祚時在慶尙道安東地副修撰李貞運時在京畿利川地經筵入番事緊請竝斯速乘馹上來事下諭傳曰依啓
정조 21년
趙鎭寬以吏曹言啓曰上京守令嚴飭今日下送後草記事命下矣富平府使尹光碩安山郡守李魯在俱已催促下送而丹城縣監尹可基老母宿病尙未向減不得離捨下去云狼川縣監安廷善親病危重不得下去云雖未知其親病之如何而飭敎之下終不下去揆以分義極爲未安所當重勘而本曹請推之外更無可施之罰何以爲之敢稟傳曰更爲寬限數日下送後草記可也
정조 21년
趙鎭寬以禮曹言啓曰卽接懿陵令所報則本陵案山都山直所告內案山松木犯斫云故馳往摘奸則枯松可合道里者二株生松可合小小椽者四株可合斧柯者七株穉松連根拔取者三十五株而査出犯斫人則火巢內居中官周道喆所犯云莫重陵寢案山松木任意斫拔聞甚驚駭當該中官周道喆罪狀令該府拿問重勘何如傳曰昨年處分何等截嚴則名以中官者又敢犯科於陵寢樹木不可但以痛惡言而此非時仕中官則令該府拿問之請極爲駭然卿則推考犯科者同情者令畿伯星火捉來嚴刑取招狀聞此後更有此等之弊而不卽發覺則當該陵官依昨年所施之律用之此意嚴飭可也
정조 21년
金履翼以內醫院提調意啓曰副提調趙鎭寬謂有情勢今日問安不爲仕進卽爲牌招何如傳曰允
정조 21년
趙鎭寬以奉常寺都提調提調意啓曰東耤親耕田所種大麥小麥兩種今五月晦間當爲熟成之意敢啓傳曰攝刈
정조 21년
洪仁浩以兵曹言啓曰今五月二十日文臣朔試射日次而內外中日停止不得爲之之意敢啓傳曰知道
정조 21년
洪仁浩以兵曹言啓曰今五月十七日武臣堂上朔試射日次而內外中日停止不得爲之之意敢啓傳曰知道
정조 21년
洪仁浩以兵曹言啓曰故知事李仁康吊祭致賻單子判付內其家無從宦之人令兵判招見可以祿仕之人草記事分付事命下矣依傳敎問其家至親則無出身之人只有前兵使李性默庶子閑良定祥年二十七矣敢啓傳曰兵曹及各營中從願爲先需用於可堪之任後草記可也
정조 21년
金達淳以義禁府言啓曰因黃海前監司閔台爀啓本刑曹覆啓內鳳山郡殺獄罪人李時坤獄事當初檢官拿問處之事判付內檢官該郡守曺學臣等拿處事竝依卿等言施行事命下矣當該初檢官鳳山前郡守曺學臣覆檢官載寧前郡守李熙燮等今方待命竝拿囚之意敢啓傳曰知道
정조 21년
金達淳以義禁府言啓曰姑放罪人權襈還囚捧供以入之意敢啓傳曰知道
정조 21년
金達淳以義禁府言啓曰承文院博士申義淳拿處事傳旨啓下矣申義淳下去京畿漣川地云依例發遣府羅將拿來何如傳曰允
정조 21년
金達淳以義禁府言啓曰保放罪人閔致愼査啓啓下依判付爲先還囚之意敢啓傳曰知道
정조 21년
金達淳以義禁府言啓曰龜城府使李星會拿處事傳旨啓下矣李星會時在任所而係是兼營將守令依例發遣府書吏差兼官交代後拿來何如傳曰允
정조 21년
金達淳以義禁府言啓曰京畿監司李在學豐德府殺獄罪人金有奉獄事錄啓內當該初檢官豐德府使權綝爲先罷黜其罪狀令攸司稟處事啓下矣權綝時在任所云依例發遣府書吏交代後拿來何如傳曰允
정조 21년
金達淳以義禁府言啓曰南部都事朴宗球定配事承傳啓下矣朴宗球平安道慈山府定配而以承傳內辭意具罪目依例發遣府羅將押送配所何如傳曰允
정조 21년
洪仁浩以兵曹言啓曰故知事李仁康至親中無出身只有前兵使李性默庶子閑良定祥事草記批旨內兵曹及各營中從願爲先需用於可堪之任後草記可也事命下矣依傳敎問其所願則本有身病隨行軍任萬無其力云矣敢啓傳曰知道
정조 21년
禁府啓目中部前令尹商欽前都事尹毅東東部前令李顯祿前都事李玄始南部前令金載七西部前都事鄭文綏北部前令尹鉉東等原情云云傳旨內辭緣泛稱遲晩所當請刑是白乎矣旣有捧草供以入之命上裁何如判付啓竝只除刑推以草記議處仍爲區別功議照律勘放爲有矣呈旬不爲行公之金載七及初不知委之鄭文綏等段一則可恕一則可尙罪名分揀出代望筒勿施事分付爲良如敎
정조 21년
禁府啓目刑曹前正郞權襈前佐郞尹最遠承慶恒等原情云云傳旨內辭緣泛稱遲晩竝只刑推得情何如判付啓決獄案與錄啓案詳覈考問爲修正事理當然而一爲一否致有今番考閱時發覺者其矣等不謹之罪焉敢逭也至於詳刑考之專不致愼尤爲駭然是置權襈尹最遠等爲先以違制之公律區別功議今日內草記勘放爲旀承慶恒段宜恕遠人何論京兆付過放送爲良如敎又啓目鳳山前郡守曺學臣載寧前郡守李熙燮等原情云云傳旨內辭緣泛稱遲晩所當請刑是白乎矣曾經閫帥都摠經歷勿爲請刑載在大典通編竝只議處何如判付啓依允又啓目安東前府使李集斗原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 21년
金達淳以義禁府言啓曰時囚罪人尹商欽尹毅東李顯祿李玄始金載七鄭文綏尹鉉東等草供判付內竝除刑推以草記議處仍爲區別功議照律勘放呈旬不爲行公之金載七及初不知委之鄭文綏等一則可恕一則可尙罪名分揀出代望筒勿施事分付事命下矣金載七鄭文綏等分揀放送而尹商欽尹毅東李顯祿李玄始尹鉉東等身爲部官京兆愼火之甘不能詳明知委致此訛傳坊曲之擧而不卽禁斷者誠極駭痛竝以此照律罪取考律文則大明律不能爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣尹商欽尹毅東李顯祿李玄始尹鉉東等各杖八十收贖奪告身三等而尹商欽祖儉揚武原從功臣尹毅東七代祖根壽光國功臣云李顯祿七代祖惟一平難功臣云李玄始十二代祖恕長敵愾功臣云竝功減一等各杖七十收贖奪告身二等尹鉉東七代祖斗壽光國功臣慶平君異姓五寸親云功議各減一等杖六十收贖奪告身一等竝放送何如傳曰允
정조 21년
金達淳以義禁府言啓曰時囚罪人權襈尹最遠承慶恒等原情公事判付內權襈尹最遠等爲先以違制之公律區別功議今日內草記勘放承慶恒宜恕遠人何論色郞附過放送事命下矣承慶恒附過放送權襈尹最遠等以制書有違律各杖一百收贖而尹最遠五代祖扈聖原從功臣云功減一等杖九十以公罪收贖權襈無功議云杖一百以公罪收贖竝放送之意敢啓傳曰知道
정조 21년
金達淳以刑曹言啓曰依下敎罪人南部薰陶坊苧廛洞契任掌全春興明禮坊明禮洞契任掌方鼎金竝嚴刑一次後全春興慶尙道巨濟府方鼎金全羅道扶安縣蝐島鎭各定配所卽爲押送之意敢啓傳曰知道
정조 21년
金達淳以刑曹言啓曰殺獄罪人李德男完決啓目判付內正犯李德男加刑一次照律以聞事判下矣依判下罪人李德男嚴刑一次後謹按律文則大明律詐僞條有曰詐稱官司差遣而捕人者杖一百徒三年名例云倚勢虐害良民者加常人罪一等李德男加一等決杖一百後全羅道興德縣流二千里定配所卽爲押送之意敢啓傳曰知道
정조 21년
刑曹啓目永興府殺獄罪人尹召史獄事問議于大臣仍具意見分付道臣各別嚴訊期於取服何如判付啓大臣收議與卿等回啓大體詢囚者俱未免泥於一邊而忽於反觀是置其跡也其證也孰欲議到於疑輕而情與勢與事理與光景也若令該倅平心徐覈於囚人之色辭邑中之議論仍又躬往細察於䆴問石除是隱則亦必有可執之端與可據之資必與收議回啓有相左處令道臣嚴飭主推官訊推報來後亦具意見狀聞事分付爲良如敎
정조 21년
戶曹判書李時秀疏曰伏以臣一病四朔出入危域戶闥莫窺刀圭爲命而寤寐寸心惟在於遄解重任不啻如擔者之思卸渴者之思飮月前兩疏誠薄辭短聽卑之天尙靳鞶遞而屢瀆之懼小仍冒之罪大一日二日轉益惶阨玆不得不更入文字仰煩黈纊伏惟殿下臣之父母也臣何敢以一毫假飾之辭陳之父母之前哉臣之病祟蓋自數十年前頭痛膈痞最爲主症一歲屢發發必苦重而未有若今者之久且劇也始則衝亘似氣厥昏窒似類中危在呼吸幸而僅甦間又中懣而不能利下虛而不能補進退添復日銷月鑠近始藥路開得一線痛勢減得一分而積痼之頑痰不可以猝破也已陷之眞陽不可以遽外也風眩有時發作潮熱如期往來一日所噉不滿升龠而消受輒費數時家人相對少有酬酢則委臥不省四到精神如墮昏霧氣息如燃冷煙凜然形觀見者危之似此病情將不知幾箇歲月做得生人樣子而若其趨殿陛赴公座理職事萬萬非時日間可期也夫度支之職所關何如雖簿書之末銖兩之微少或錯謬害及民國苟非聰明足以貫徹心許綽有權度無以摠紛劇之於要防滲洩之竇也臣自得病以來凡曹中之鉅細事務一切廢閣惟緊急擧行之不可踰日者吏抱成牘受署而已亦復茫然不記其爲何事而奉審之自有定限漕船之不容替點賓筵奏覆之事關本曹者皆緣臣而屢煩頉稟許久積滯猶且譴罰不加廩俸自如漫無一事行且半年臣分日壞國體日損昏昏病枕惶愧欲死經曰無曠庶官庶官尙然況六卿之一大農之長乎且醫言臣病積有源委胃敗心弱必須斷應接減思慮靜加調息兼治藥餌然後方可責歲計之效云應接思慮莫煩於臣職也調息藥餌最妨者臣職也兜攬滿溢无妄致疾者亦臣職之故也臣之獲蘇死病稍尋生路卽天地造化之攸曁則以殿下至仁至慈豈不爲之惻然憫念遄賜體諒以卒生成之大德也哉伏乞聖上特垂鑑察將臣所帶之職亟行鐫免因治臣前後瀆擾之罪以肅朝綱以延微喘千萬不勝顒祝臣無任云云答曰省疏具悉卿其勿辭行公
정조 21년
兼大司成尹得孚疏曰伏以臣見今所叨之職罔非踰濫而至於諭善之任而極矣臣雖不敢屢瀆辭免而每當開講之日惶隕靡措愧汗沾背竊伏見元子玉質天成睿學日就此時輔導之方不容少緩臣非不欲殫竭心力少效螢爝而其如知識粗淺學術魯莽不能堪當其萬一何哉今師傅臣宋煥箕歸在遠鄕右諭善臣李城輔未及上來伏乞更加誠意期於必致使之朝夕勸講左右輔迪而臣亦得以隨參講席之末則奚但微臣之爲幸實是今日之急務也伏願聖上俯察芻蕘之愚更下敦召之音焉且臣於泮長之任前後祈免非止一再而尙且虛縻實深惶愧夫泮長之責在於逐月課試而臣以帖誦出身全昧科文程式顧何敢强所不知考評等第以貽多士之羞哉旣不能行其任又不卽解其職公然瘝曠今幾半歲矣一身之廉防雖不足言而擧世之嗤笑又當如何哉臣本廢蟄之蹤蒙聖上拯濟之澤獲全百口荷聖上拂拭之恩濫躋貳卿寵眷便蕃光動隣里三世貤贈恩及泉壤九天之渥至矣一門之榮極矣福過災生古人所云滿必招損物理誠然感涕之極憂恐轉深精神怳惚如添一病玆敢冒死呼龥於天地父母之前伏乞察臣肝膈之懇先解臣泮長之任以安微賤之分以卒生成之澤焉臣無任云云答曰省疏具悉在外山林招來之誠何時或已乎卿言又如此當更爲敦勉矣泮任豈可辭乎陞試之尙不設行不但有關國體月講之制久曠能誦箴銘頌者果多有其人乎卿其勿辭陞試得甘雨後卽爲設行
정조 21년
知敦寧申思運疏曰伏以天祐我宗祊吉慶斯臻元子宮開講之禮順成億萬年無疆之休實基於玆臣民歡忭中外惟均臣年迫八耋病纏一身不得進詣京輦粗伸蹈舞之忱只自北望雲天愈添耿結之懷仍念臣所帶敦府職名旣無敦寧法不當仍叨而神精昏短構疏無路縣道陳懇尙今稽滯虛縻已近三朔私分轉益悚悶玆不得不略綴數行直徹公車伏乞聖明俯賜鑑諒特命攸司照例遞改以便公私千萬幸甚臣無任云云答曰省疏具悉所辭本職許遞
정조 21년
副修撰尹行直疏曰伏以臣獲戾神明禍延所怙一縷不絶三霜遽闋廓然穹壤之靡逮恤焉松楸之是依迺者玉署新命忽下於屛伏窮廬之中恩收簪履光生蓬蓽孤露餘生遇榮增疚手奉華誥只自摧咽噫鮮民之生豈有如臣之孤苦哉薄祚眇福終鮮兄弟孑孑一身父子相依而臣又稟質脆弱早嬰痼疾幾危復全者非止一再辛勤顧復幸而成就其劬勞之恩艱苦之狀實非他人父子之所有也臣爲子無狀未效一日之報竟抱終天之痛俯仰高厚此何人斯臣乃頑如木石未克下從尙且苟活於人世之間寢噉自如冠裳依舊自顧痛泣人理都絶今臣區區之願惟在於畢命坵墓之側少贖罪戾而已顧何忍彈束周行揚揚如無故人哉況臣七耋老母自遭禍故三載一疾凜凜有朝夕難保之慮又自昨冬重添風痺之症症形迭危氣息綿綴肩臂不能運用轉側須人者今已六箇月矣臣旣無弟兄獨自扶護晝宵焦遑精爽飛越似此情理求之同朝亦所罕有逖違之餘誠切一覲恩召之下義難久逋雖不得不來伏私次而目下情勢實無離捨供職之望庚牌儼臨冒犯違傲悚蹙之忱歷日靡弛玆敢略控至懇仰瀆崇聽伏乞聖慈天地父母察臣悲苦之情諒臣煎迫之私亟許鐫削臣職名俾得退依父墓終養病母則臣雖至愚感激洪恩豈無移事之日哉情私所迫冒瀆至此惶隕震越益無所措臣無任云云答曰省疏具悉爾其勿辭救護
정조 21년
司諫鄭來百疏曰伏以臣姿本魯莽言甚拙訥淸朝諫職初不近似聖鑑孔昭亦必俯燭迺者亞諫新除之命適在旱暘爲災之日情急救護罪犯違傲虛縻浹旬辜負如山第臣老母宿疾近因日氣乖宜更添毒感又兼暈眩凜綴在床今已屢日矣臣左右扶持夙宵焦遑此非言私之時而實無離側之望召牌荐降承膺無路玆敢略入文字仰瀆崇嚴伏乞天地父母特垂矜憐亟賜鐫斥俾便將護仍治臣瀆擾之罪千萬幸甚臣旣乞免何暇及他而目今旱氣益熾宸憂轉深錦玉靡安之念每發於明旨獄案審理之勞不撤於齋居凡所以轉災導和之方靡不用極此時言責之臣徒以情理之難强不思一言之仰副則亦義分之所不敢安者而臣方寸旣亂見識亦疎只以數三寂寥之言仰翼萬一採納之恩惟聖明垂察焉臣雖不敢以某事爲召災之由某事爲弭災之方而若言遇災加勉應天以實之道則不過曰立聖志以懋實政採群言以收實效節財用以究實惠而已噫志者心之所之而事之所由而成者也故士而志於道則可以希賢而希聖矣君而志於治則可以爲堯而爲舜矣學之淺深治之汚隆無一不本於立志之如何耳昔宋賢叔程子有言曰當世之務莫有先於立志所謂立志者至誠一心以道自任以聖人之訓爲可必信先王之治爲可必行不狃滯於近規不遷惑於衆口釋之者曰立志篤實而遠大則不膠於淺近不惑於流俗旨哉先賢之言誠足爲萬世之龜鑑也洪惟我殿下以天縱之聖懋日躋之工探頤典墳旁及百家夜分秉燭樂此不疲則殿下之好古至矣敦尙禮敎遠慕三代歲首頒綸矯俗牖迷則殿下之願治切矣然而承佐無人治不徯志大少恬憘綱紀解紐朝無謇諤之風而是非相混法失勸懲之宜而僥倖多岐藩邑之苞苴肆行而民益困矣閭巷之侈靡無節而財遂竭矣惟此數弊皆足以致災向者陰虹之干陽已非明時之休應繼而颶風連作海路多梗漕運之臭載殆以萬計經用之告罄難支半年其爲目前之急有非尋常災沴之比而重以旱災跨朔一霈無期則方來之憂有不可勝言此誠廟堂之臣憂勞惕慮之時其所彌綸措劃之方宜若救焚拯溺之不暇而籌司之坐徒勤飭敎未聞一事之措置賓對之次或多頉稟未有一策之建白只見聖明獨憂於上而無一人擔當時務憂國如家者此固群下之罪而苟求其源則臣愚死罪竊以爲殿下立志懋實者有所未盡而有以啓群僚玩愒之風也何者臣竊觀殿下學貫天人明竝日月萬機之繁庶務之來應接如流剖決如神有若天工之無跡於化物明鏡之不疲於屢照而臣僚之言皆不足以塵聽故事無巨細一出於上裁而有司之臣於是乎素餐矣是以上有親庶務之嘆下無盡職事之意遷延推諉惟上敎是俟則百隷之怠慢職由於此矣嗚呼天地亦不能獨運而必資四時之吏五行之佐焉則殿下何不愛有限之聰明而必欲親無窮之機務也耶伊川之言又曰作文害道爲文而不專意則不工專意則志局於此安能與天地同其大哉夫作文最近於儒者事而志於道者猶以爲害則而況人君任道也至重立志也至遠可以做出來堯舜事業至如文章特其餘事耳臣愚竊願殿下推好古之心以立法堯之志移耽書之心以就懋實之政焉言路者有國之血脈而人主所以開廣聰明者也故堯舜之治宜無可以加勉而交修之際旣曰都兪又曰吁咈禹湯之德何莫非可法而後世之必稱拜昌又稱弗咈者以其匡救乃人臣之職分而翕受爲人主之盛節也然而今之任言責者昌言嘉謨尙矣無論民憂國計亦且無聞近年以來世塗不靖朝論多端其能自脫於標榜不染於圈套者幾希矣故言及官師則疑以黨伐事涉時政則目以機關鋒鏑繼起罟獲隨至此今日言官所以自甘噤烏之譏而深戒仗馬之鳴者也以此之故媕婀含默之風遂成痼弊而擧一世皆爲無口之匏雖當災異荐臻絲綸屢降之日相顧不發挨過爲事蓋無一言一事之稱旨切時者其可曰國有臣哉此亦群下之罪而臣愚死罪亦以爲殿下所以來諫者無其素而然也何者懲討乃春秋之大義而或有設禁而沮之疏啓卽公議之所發而率多還給而改之言有陳勉則批旨溫允而未有體行之實事關變通則廟議依違而未見採施之實凡有猷爲輔弼之臣有都兪而無吁咈凡有施措繩糾之地有唯唯而無諤諤靡然同歸於沒模稜無圭角之臼平時旣不能導之使言則遇事何責其竭其所蘊哉臣愚竊願殿下繼自今先斥如臣之疲軟更勵臺閣之風稜崇奬敢言察納衆論事有不可決意而必施言有可取排衆而必用則今世亦豈無嘉謨之士而民國亦豈無實效之可收哉財用者國家之預備而民之所以爲命者也故書曰旣富方穀孔子曰節用而愛人此皆阜吾民而重民天之意也傳曰國無三年之備則不可以爲國今殿下試觀內外儲蓄果有幾年之備耶南道乃穀儲之本而穀簿之耗縮邑邑皆然西路乃錢貨之聚而錢幣之匱竭在在同然雖以度支之儲兵府之積言之頒祿之米豆古有腐而今無陳雇直之布木古則裕而今不贍年前歉荒不至於大無而內無發賣之粟外有私賑之擧則國力之無餘民命之無賴誠可凜然而心寒矣嗚呼粒米尺布莫非吾民之辛苦而至若錢貨必資貿遷交易而出則其難辦而易渴尤非粟帛之比而在上者苟不能知艱而節費徒見儲積之豐而不念其本之出於吾民則傳所云財聚民散者固其勢也又況積儲之不豐而匱者如今日乎殿下天機洞照睿神若神事物之理無微不燭至於國用之乏民力之疲尤是淸燕之所深念綸綍之所屢發則其於節財裕民之方固無待於仰勉而當此旱魃爲虐民命近止之時尤不容少忽於節約懷保之政矣臣愚竊願殿下益念漢文之不作露臺宋仁之不索燒羊毋或爲無益之作毋或有不急之務以實心而行實政一以勉遇災警惕之要一以講爲民賙恤之策則民受實惠而國其庶幾矣顧臣井管之見不能周知事務芻蕘之說不足有摡聖聽而竊謂悠悠萬事其本惟在於殿下之一心今臣所論立志二字非創見而拈出者也觀夫朱紫陽告君之辭雖千條萬端其要必歸之於人主一心故後來末學之勉戒人君開口輒說者皆以紫陽言爲左契遂成老生之常談而發於其心害於其政則細究政事之得失莫非此心上流出者格心之言外面驟看雖若迃緩夷考其實時務之切要且緊未有大於此者紫陽之言可謂識務知本之正論也顧此立志之云亦出先賢之緖論則有不可以人微言輕而忽之也殿下若於萬機之暇加勉於此則向所謂言路之不開財力之不敷其弊不期祛而自祛矣伏願聖明勿以臣言之陳腐而忽棄之特垂諒察焉臣無任云云答曰省疏具悉諸條敷奏之說甚好當留意爾其勿辭救護
정조 21년
敎京畿水使吳載徽書王若曰鎭一島而設關防爲任實重控三路而制戎閫非卿莫宜式循僉謀庸畀隆寄顧帥鎭孰非保障而喬營最居要衝舟楫通南北之潮爲沁都之唇齒江湖成襟帶之勢卽漢師之咽喉節制水軍戎政兼管乎吏治撫摩島俗地利實資於人和肆當委毗之辰每軫難愼之念惟卿發跡弓馬致位金貂前後五佩符克著芻牧之績西南二仗鉞素稱干城之才年甲過周尙有矍鑠之譽肖子聯武已極門闌之榮玆授卿以京畿水軍節度使三道統禦使喬桐府使卿其祗服寵章益思報效甲兵餱粻宜勉戎政之克修樓櫓城譙莫謂天塹之足恃惟稟裁自有舊典而施措豈循常規於戲時久屬於升平毋忽周詩撤幸之戒歲方憂於乾旱宜效晉陽損戶之治敎玆敎示想宜知悉知製敎洪秀晩製進
정조 21년
丁巳五月二十二日午時上御便殿右副承旨與來待諸臣入侍時右副承旨李海愚假注書徐俊輔記事官金珍恪記注官金良倜一提學鄭民始直提學李晩秀檢校待敎沈象奎以次進伏民始曰浹旬齋居憫旱酬應聖體若何上曰今番齋居憫旱恤囚一念憧憧京外文案之判下者合爲百餘度而審愼乎疏釋輕重之際近十日酬應浩繁實不知如何度過而得免膈氣之作苦矣民始曰王大妃殿氣候若何上曰一樣矣民始曰惠慶宮氣候若何上曰連日齋居之餘一樣康寧下情慶幸矣上下杜詩謄冊及陸放翁集敎晩秀曰杜律及陸律無論五七言欲爲以韻類聚如唐詩韻匯凡例陸集則直提學與前參議韓晩裕及兩翰林先爲看閱限八九百首抄選謄出書役則抄啓文臣中可合人使之入來杜詩則檢校待敎與李書九睦萬中同爲看檢於內閣而杜詩五七律不過爲七百餘首此則無容評選盡爲謄出割付可也仍命晩秀象奎先退上曰向來禁炊事云云雖曰禁火之誤傳而閭巷之間未免一場騷撓京兆與各部安得免其罪乎本營統內亦以大將察飭爲言云果然乎民始曰本營統內則尊位以愼火事另送旗手於各統內故渠輩認之以大將分付矣臣則元無察飭之事而尊位以愼火嚴飭事來言故臣亦答之以無妨矣大抵京兆及各部轉相訛誤以至如此而撓民之責安得免乎民始曰華城方有四五富戶之築室者聞一是松民三是譯官云而留守之言則以爲若如向來儒武築室之倏往倏來則初不如不來云其言果然矣上曰渠輩所願如何云耶民始曰松人則姑未聞知譯官則敎誨所願云矣上曰卿與該留守相議好道理可也上曰前參議韓晩裕敍用令該曹口傳付軍職出榻敎仍命退諸臣以次退出
정조 21년
丁巳五月二十二日酉時上御重熙堂坐直承旨入侍時行左承旨洪仁浩假注書李允謙記事官金珍恪記注官金良倜以次進伏訖上曰龍仁獄案錄啓何爲今始入啓云也仁浩曰混入於他案未能考檢故今始入啓云矣上曰然則安知更無此箇遺漏者耶仁浩曰此外似無遺漏者矣命仁浩書龍仁李女獄案判付上曰都承旨入侍出榻敎賤臣承命出傳行都承旨趙鎭寬進伏命書傳敎曰明日健元陵忌辰祭受香禮房適是都承旨爲獻官受香本陵則明日奉審局內諸陵則再明日奉審以來仍命退承史以次退出
정조 21년
行都承旨趙鎭寬奉命進去行左承旨洪仁浩坐行右承旨金履翼坐左副承旨李勉兢坐直右副承旨李海愚坐直同副承旨金達淳坐注書柳遠鳴病一員未差假注書李允謙仕直一員未差事變假注書未差
정조 21년
金達淳啓曰大司憲金載瓚未肅拜執義沈奎魯掌令金熙采傳旨未下掌令洪彦爕持平金壽祖鄭宗魯在外監察茶時之意敢啓傳曰知道
정조 21년
金達淳啓曰正言洪致榮引避退待已至多日尙未處置事甚未安除傳旨未下未署經受由外大司諫徐邁修卽爲牌招以爲處置之地何如傳曰允
정조 21년
趙鎭寬啓曰假注書尹命烈身病猝重勢難察任今姑改差何如傳曰允
정조 21년
傳于金履翼曰右承旨入侍
정조 21년
洪仁浩啓曰事變假注書南度中身病猝重勢難察任今姑改差何如傳曰允
정조 21년
傳于金達淳曰推考房承旨入侍
정조 21년
檢校待敎沈象奎啓曰日省錄編次事體莫重前後飭敎何等諄勤而卽伏見今五月朔十二日日次日省錄則凡例大段倒錯字句甚多訛誤其他日次亦皆如此疎忽不審莫此爲甚不能照檢之失臣不勝萬萬惶恐而當該檢書官不可無飭檢書官柳本學令該府拿問處之何如傳曰爾則推考當該檢書官汰去
정조 21년
傳于金達淳曰時囚中引儀尙瑞院官員分揀
정조 21년
洪仁浩啓曰朝臣之有情勢者若承問啓之命則他不暇顧卽爲入來分義之所當然而行大護軍李家煥問啓命下之後來到闕外終不承膺事未前有誠極駭然所當重勘而本院請推之外無他可施之罰何以爲之敢稟傳曰若此則南越北趙去將何向乎問啓
정조 21년
金達淳以刑曹言啓曰依下敎當該司謁張光益決笞三十度放送之意敢啓傳曰知道
정조 21년
金履翼以弘文館言啓曰本館下番姑降入直事甚未安修撰朴鍾淳旣有只推之命卽爲牌招入直何如傳曰允
정조 21년
丁巳五月二十三日卯時上御重熙堂右承旨入侍時行右承旨金履翼假注書尹命烈記事官金珍恪記注官金良倜以次進伏訖上曰健元陵祭享都承旨進去之意知委乎履翼曰已爲知委矣上曰果已進去乎履翼曰傳香後卽爲進去矣上曰鐵原遼東伯致祭何承旨進去乎履翼曰尙未議定矣上曰議定後微稟可也上曰日前公然禁火何等怪駭事而殆近十日後始爲提稟難免其責故昨日只以判尹論勘蓋其長官故也僚堂或無不安之端乎履翼曰左尹洪義榮昨已陳疏原疏還給右尹李漢豐不敢陳疏云矣上曰蔭武雖不敢處義廉隅亦不可不顧矣仍命退承史以次退出
정조 21년
丁巳五月二十三日卯時上御重熙堂左承旨入侍時行左承旨洪仁浩假注書李允謙記事官金珍恪記注官金良倜檢校待敎沈象奎以次進伏訖上曰左副承旨入侍出榻敎賤臣承命出傳左副承旨李勉兢進伏上曰大抵詩之三百篇懲創人之逸志感發人之善心今者杜律陸律之分韻抄選者亦豈無所以而然哉唐宋文章杜陸竝稱如濂洛諸賢之竝名一時後來工於律者雖有取杜捨陸之別其所雄渾遒健覽之不覺使人擊節則想或陸不在杜下矣左承旨與左副偕往監印所以爲陸律抄準之役而參互意見俾無錯雜疎漏之弊可也仍命退諸臣以次退出
정조 21년
丁巳五月二十三日申時上御便殿左承旨入侍時行左承旨洪仁浩假注書李允謙記事官吳泰曾金履永直提學李晩秀行副護軍韓晩裕抄啓文臣曺錫中以次進伏訖上曰陸律分韻之役未知爲幾許耶晩秀等曰詩選詩抄等篇參互搜閱而原韻浩汗故猝難彙分矣上曰通韻則從首句爲之未知如何晩裕曰從多無妨大抵杜詩則韻法甚嚴故律韻七百餘首內通韻不過二首而陸律則通韻處甚多未免駁雜之歎矣上曰杜律通韻豈但二首而止乎何其易言也仍敎晩秀曰卿等斯速退出衆力以攻之無踰今日以爲完役之地可也仍命退諸臣以次退出
정조 21년
行都承旨趙鎭寬坐行左承旨洪仁浩坐行右承旨金履翼坐直左副承旨李勉兢坐右副承旨李海愚坐同副承旨金達淳坐直注書柳遠鳴病一員未差假注書姜浚欽仕李允謙仕直事變假注書金鎰仕
정조 21년
金達淳啓曰行大司憲金載瓚未肅拜執義沈奎魯掌令金熙采傳旨未下掌令洪彦爕持平金壽祖鄭宗魯在外監察茶時之意敢啓傳曰知道
정조 21년
金達淳啓曰御營廳將官來言今日本廳軍兵日次私習云矣敢啓傳曰知道
정조 21년
洪仁浩啓曰行右承旨金履翼今日不爲仕進卽爲牌招何如傳曰允
정조 21년
尹命烈改差代以姜浚欽爲假注書
정조 21년
南度中改差代以金鎰爲事變假注書
정조 21년
傳于趙鎭寬曰奉審承旨入侍
정조 21년
行都承旨趙鎭寬書啓臣承命馳詣健元陵陵上奉審則無頉丁字閣奉審則無頉碑閣奉審則無頉祭物祭器祭井看審則精潔諸執事摘奸則無頉矣敢啓傳曰知道
정조 21년
金違淳啓曰行大護軍李家煥之不爲入來於問啓命下之後者已極駭然而朝者飭敎又何等申嚴則屢度催促終不入來揆以事體萬萬未安從重推考何如傳曰昨今擧措極爲寒心罷職可也
정조 21년
以監軍單子傳于金達淳曰鄭文始前五日監軍發巡後五日入直內司更爲下敎間如式輪回爲之昨日煩稟承旨爲先從重推考
정조 21년
丁巳五月二十四日卯時上御重熙堂左承旨入侍時行左承旨洪仁浩假注書李允謙記事官金珍恪記注官金良倜行護軍李書九以次進伏訖上敎書九曰杜律分韻之凡例見之耶書九曰彙成後亦必便好於考覽而但一事題詠之連承一二三章者則各各分韻似涉如何矣上曰杜律摠計爲幾首耶書九曰五律六百二十七首七律一百五十一首五七律摠計爲七百七十八首矣上曰左傳抄今幾爲之耶書九曰今已盡閱故割付後卽當入印矣上曰若刊出而有所錯誤處則將若之何書九曰恐有如是之弊故屢度考檢自致稽緩矣上曰刊印時當以幾卷爲定耶書九曰當以九卷爲定矣上曰卷首何以爲之耶書九曰盡力於原編故卷首則姑未留意矣上曰卿旣入來杜律之役期於今日內了當也命書九先退仁浩曰同副承旨金達淳旣有推考之命卽爲牌招何如上曰依爲之出擧條仍命退承史以次退出